
Az elmúlt időszak több szakterületi kutatásának témája a hallássérüléshez társuló neurogén tanulási zavar/ diszfázia sajátos tüneteinek rendszerezése. Mivel a diszfáziás hallássérült gyermekek populációja igen heterogén, a diagnosztika és az arra épülő terápia nehezített. A tüneti sajátosságok széles skálája fordul elő, mely indokolja, hogy továbbra is foglalkozni kell a diagnózist pontosító eljárások feltérképezésével.
Kutatásom során egy új szemléletű neuropszichológiai tesztsorozat két módszerének differenciáldiagnosztikai értékét kísérelem meg elemezni, első kipróbálással hallássérült neurogén tanulási zavart mutató populáción, fókuszba helyezve a vizuális-téri képességeket.
A tesztbattéria két próbáját - a Koppitz-féle pontozású Bender tesztet és a Biciklirajz- tesztet - három gyermekcsoportból álló vizsgálati mintán alkalmaztam: átlagos fejlődésű hallássérült csoport, diszfáziás hallássérült csoport és halló kontrollcsoport. Teljesítményeik összehasonlítását kvantitatív és kvalitatív szempontú elemzéssel végeztem, figyelembe véve a tartós megfigyelésen alapuló pedagógiai véleményt is. Első szintű kipróbálási tapasztalataim csak részlegesen igazolják feltevésemet a tesztek differenciáldiagnosztikai értékéről, de számos olyan szempontra hívják fel a figyelmet, amely a téma további kutatásának szükségességét támasztja alá.

